मुंबई: एअर इंडिया के विमानों के ग्राउंड हैंडलिंग संबंधी कामकाज देखने वाली अनुषंगी कंपनी एआईएटीएसएल के कर्मचारियों का एक वर्ग दिवाली पर बोनस नहीं मिलने और अन्य मुद्दों को लेकर बृहस्पतिवार को अचानक हड़ताल पर चला गया, जिसके कारण एअर इंडिया की अंतरराष्ट्रीय उड़ानों समेत कम से कम 37 विमानों का परिचालन प्रभावित हुआ. एक अधिकारी ने बताया कि दिवाली बोनस के भुगतान और अपने तीन सहकर्मियों की बहाली की मांग को लेकर एअर इंडिया एयर ट्रांसपोर्ट सर्विसेज लिमिटेड (एआईएटीएसएल) के कर्मचारियों ने बुधवार और गुरुवार की दरम्यानी रात में मुंबई हवाईअड्डे पर कामकाज रोक दिया. कंपनी ने इन कर्मचारियों का अनुबंध आगे नहीं बढ़ाया है.